1 Samuele 11 | Beibele Inthaneteng | Phetolelo ya Lefase le Lefsa
11 Nahashi wa Moamoni+ a rotoga a yo hloma mešaša gore a lwe le Jabeshe+ kua Gileada. Ke moka batho ka moka ba Jabeshe ba re go Nahashi: “Dira kgwerano le rena gore re go hlankele.”+
2 Nahashi wa Moamoni a re go bona: “Ke tla dira kgwerano le lena ge nka gonya+ mahlo a lena ka moka a ka go le letona gomme ka dira seo gore e be kgobošo go Isiraele ka moka.”+
3 Banna ba bagolo ba Jabeshe ba re go yena: “Re nee matšatši a šupago gomme re tla romela baromiwa dileteng ka moka tša Isiraele, ge e ba go se na yo a ka re phološago,+ gona re tla ineela go wena.”
4 Baromiwa ba tla Gibea+ go Saulo ba botša setšhaba mantšu ao se hlwaile tsebe, setšhaba ka moka sa hlaboša mantšu sa lla.+
5 Saulo a tšwelela a gapa mohlape a etšwa tšhemong ke moka a re: “Go direga’ng ka setšhaba se, se reng se lla?” Ba mo laodišetša mantšu ao a boletšwego ke batho ba Jabeshe.
6 Ge Saulo a ekwa mantšu a, moya wa Modimo+ wa theogela go yena, gomme a galefa o šoro.+
7 A tšea dipoo tše pedi a di ripaganya gomme a romela diripana tša tšona dileteng ka moka tša Isiraele+ a diriša baromiwa, ke moka a re: “Yo mongwe le yo mongwe wa rena yo a sa latelego Saulo le Samuele, dikgomo tša gagwe di tla dirwa ka yona tsela ye!”+ Jehofa+ a tšhoša+ setšhaba moo se ilego sa ba ngatana e tee.+
8 A ba bala+ ba le kua Betseka, bana ba Isiraele ya ba ba dikete tše makgolotharo (300 000), banna ba Juda bona ya ba ba dikete tše masometharo (30 000).
9 Ba re go baromiwa bao ba tlilego go bona: “Se ke seo le tlago go se botša batho ba Jabeshe kua Gileada la re: ‘Le tla phološwa gosasa mosegareng wa sekgalela.’”+ Baromiwa ba ya ba botša batho ba Jabeshe, bona ba thaba.
10 Batho ba Jabeshe ba re: “Gosasa re tla tla go lena, le re dire seo le bonago se lokile mahlong a lena.”+
11 Letšatšing le le latelago Saulo+ a bea batho ka mephato e meraro ya madira;+ ka nako ya go hlapetša ya mesong+ ba tsena mešašeng ba bolaya Baamoni+ go fihlela mosegare wa sekgalela. Bao ba bego ba šaletše ba phatlalala, yo mongwe le yo mongwe wa bona a tšhaba a nnoši.+
12 Setšhaba sa re go Samuele: “Ke bomang bao ba rego: ‘Saulo ga a swanela go ba kgoši ya rena?’+ Re gafele banna bao re ba bolaye.”+
13 Lega go le bjalo, Saulo a re: “Ga go monna yo a tlago go bolawa letšatšing le,+ ka gobane lehono Jehofa o phološitše Isiraele.”+
14 Ka morago, Samuele a re go setšhaba: “Etlang re yeng Giligala+ re yo tsošološa bogoši moo.”+
15 Ke moka setšhaba ka moka sa ya Giligala, gona moo sa dira Saulo kgoši pele ga Jehofa. Sa neela dihlabelo tša mohlakanelwa gona moo pele ga Jehofa+ gomme Saulo le bana ka moka ba Isiraele ba thaba kudu.+